Aase D. Madsen (DF), 2001-10-10:
Så skal man jo nok være forsigtig med at være for positiv over for det, men i hvert fald får vi resultaterne at se i EPU, før der sker noget alvorligt, og så kan vi jo forsøge at standse det dér.
Det skal Dansk Folkeparti nok gøre.
Men her har vi så et forslag, som man kan kalde alt godt fra havet, hvis man i øvrigt er tilhænger af et lovforslag, der er sammensat af ændringer i tre forskellige love på en gang, og det er Dansk Folkeparti bestemt ikke.
Men lad os begynde med ændringerne i undergrundsloven.
Her får miljø- og energiministeren en generel bemyndigelse
til at indgå aftaler mellem Danmark og nabolandenes myndigheder om samordning af indvinding af kulbrinter i de grænseoverskridende felter. Vi har for øjeblikket et par felter ved sokkelgrænsen til Norge, hvor der vil være et behov for disse aftaler.
Det må i øvrigt være vanskeligt at afgøre den reelle grænsedragning mellem felterne. Når man med de kilometerlange vandrette boringer sender et sugerør ned i undergrunden, så må det være vanskeligt at få klarhed over, hvis olie eller hvis kondensat det er, man suger op, men det må jo så afgøres med disse aftaler. De kommende aftaler skal bl.a. medføre, at, som det så smukt står, indtægterne fra indvindingerne bliver delt retfærdigt mellem landene.
Det ser Dansk Folkeparti selvfølgelig positivt på, men som sagt, hvis det er et skatteforslag, vi står med her, så vil vi se meget negativt på det, når det kommer op i EPU.
Der skal ikke være konkurrenceforvridende vilkår i forbindelse med betalingen af olierørsafgiften.
Af denne afgift og dispensationsafgiften, der i øvrigt er betaling for den olie, der ikke transporteres gennem rørene, men transporteres via tankskibe, var indtægten til statskassen sidste år 1,4 mia. kr. Så det er ikke småpenge, vi står her og taler om.
Det ligefrem klør i fingrene på Dansk Folkeparti for at få øremærket dette afgiftprovenu til at afbøde virkningerne af de store olie- og gasprisstigninger til brug for de svageste grupper i samfundet, der frygter den kommende vinters varme- og elregninger, der belastes mere og mere af de grønne afgifter, der som bekendt vender den tunge ende nedad.
Disse to dele af lovforslaget er meget, meget vigtige, som jeg har sagt, og der må vi i udvalget se på, hvad der i virkeligheden ligger i det.
Tilsyneladende er det jo bare en efterretningssag, der skal inkorporeres i den gældende lovgivning.
Så det må vi jo tage til efterretning.
Til slut skal der være mulighed for de store offshorevirksomheder for at få andel i et tilskudsbeløb på hele 100.000 danske kroner - det kaldes en belønningsordning - som efter ansøgning kan udbetales til den arbejdsgiver, der udviser en særlig god indsats for sikkerhed og sundhed på havanlægget.
Ja, mon ikke man i forvejen på disse anlæg har en meget, meget stor prioritering af disse ting?
At man så skal gå ind i alt det administrative bøvl, der skal være medvirkende til at få en lille del af de store miljøafgifter tilbage, som man har indbetalt, finder Dansk Folkeparti fuldstændig latterligt, og Dansk Folkeparti stemte da også imod lovgivningen, da den var oppe her i Folketinget.
Som sagt er Dansk Folkeparti ikke særlig begejstret for at sætte tænder i denne sammenkogte ret, som ministeren serverer for os her i dag, men vi må se, hvad der sker i udvalgsarbejdet, og om der er så tungtvejende grunde, at vi kan stemme for det samlede forslag i sidste ende.